کابل کې د "شهید اونۍ" د مارشونو هوايي ډزو کې ۲۲ تنه ټپیان شوي
نن قومندان احمدشاه مسعود اولسم تلین سره برابره ده، چې په افغانستان کې د پخوانیو مجاهدینو هغو قومندانانو،چې خپل ژوند یې له لاسه ورکړی، د درناوي لپاره د "شهید د اونۍ" په نوم لمانځل کیږي.
د پخوانیو مجاهدینو د قومندان احمدشاه مسعود پلویانو او ملاتړو نن سهار د کابل ښار په واټونو کې د موټرو مارشونه پیل کړي دي. په کاروانونو کې شاملې اکثره موټرې نمبرپلیټونه نه لري او په دغو موټرو کې سپاره یو شمیر ځوانان وسلې هم لري او هوايي ډزې کوي. د افغانستان د عامې روغتیا وزارت ویاند وحید مجروح وايي، چې په دغو هوايي ډزو کې تر اوسه ۲۲ تنه ټپيان شوي او د درملنې لپاره د کابل روغتونونو ته لیږدول شوي دي. د قومندان احمدشاه مسعود د لارې مخکښو قومندانانو او پخوانیو چارواکو تیره ورځ د نورو کلونو پرخلاف د احمدشاه مسعود له پلویانو وغوښتل، چې د کابل ښار په واټونو کې د ګډوډیو او مارشونو پرځای دې، د دوي په څیر افغان امنیتي ځواکونو ته خپله وینه اهدا کړي. هغه چارواکي، چې تیره ورځ یې خپله وینه اهدا کړه په کې د نورو سربیره اجرائیه رئیس عبدالله عبدالله، د پخواني جمهور رئیس لومړي مرستیال محمد یونس قانوني، پخواني دفاع وزیر بسم الله خان محمدي او د احمدشاه مسعود زوی احمد مسعود هم شامل وو. خو د تیرو کلونو په څیر نن سهار بیا د پخوانیو مجاهدینو د قومندان احمدشاه مسعود پلویانو او ملاتړو د ښار په واټونو کې د موټرو په کاروانونو کې د ښار یوې خوا او بلې خواته تګ راتګ پیل کړی دی. په سیمه کې د امریکا غږ خبریال وايي، چې اکثره د دغو کاروانونوکې شاملې موټرې، د برهان الدین رباني د واکمنۍ پر مهال د افغانستان په بیرغ رنګ شوي او د کاروان غړي چې اکثره یې ځوانان دي، د برهان الدین رباني د حکومت بیرغونه هم له ځان سره په لاسونوکې لیږدوي او د ښار هرطرف ته تګ راتګ کوي. اجرائیه رئیس عبدالله هم د لویې جرګې په خیمه کې په خپله وینا کې د قومندان احمدشاه مسعود د پلویانو د موټرو په کاروانو کې د ځوانانو له خوا د ډزو غندنه وکړه او ویې ویل، چې دا د قومندان مسعود د تلین د لمانخلو لار نه ده. ښاغلي عبدالله وویل " که د دې ورخې لمانځل د کابل ښارویانو لپاره یې خاطره هوايي ډزې، د لارو بندیدل، خلکو سره ناوړه چلند وي ، نه د شهید امر روح داسې و، نه یې کړنلار داسې وه، نه یې هیچا ته داسې توصیه کوله او نه یې هیچا ته د دې مجال ورکوه". اجرائیه رئیس وویل، چې پخپله قومندان احمدشاه مسعود د هوايي ډزو ډیر سخت مخالف وو. ښاغلي عبدالله وویل " نن متاسف یم متاسفانه، پر هر دلیل او د هرډول احساساتو له مخې، چې وي، کله، چې د امر صاحب په نوم مونږ یو ځل بیا دغه شخصیت ترور کوو، دا د امرصاحب دوهم ترور دی، کله، چې حالت په دې نامه نا ارام شول، چې مونږ د امرصاحب د شخصیت درناوی کوو، دا د هغه د شخصیت ترور دی". اجرائیه رئیس وویل، په دې پوهیږي، چې دا څرګندونې به یې په ټولنیزو رسنیو کې انعکاس پیدا کړي او یو شمیر به یې وغندي. هغه د احمدشاه مسعود د بنیاد له خوا د قومندان مسعود د اولسم تلین په مناسبت د وینې د اهدا د نوښت هرکلی وکړ. تیرکال د وږي په اتلسمه په دې ورځ په دغسې ډوزو کې یو تن وژل شوی وو او درې نور ټپیان شوي وو. نن سهار د کابل ښار د مسعود په څلور لارې کې د اجرائیه رئیس عبدالله عبدالله له خوا د ځانګړو پوځي مراسمو په ترڅ کې د مقاومت پر څلې د ګلونو د ګیډۍ په ایښودلو سره په رسمي ډول دا مراسم پیل شول. په دې مراسمو کې د افغانستان د دفاع وزیر جنرال طارق شاه بهرامي سربیره د افغانستان د جمهور رئیس پخوانی مرستیال محمد یونس قانوني او د افغان حکومت دننه او بهر یو شمیر مشرانو هم ګډون کړی وو. په دې مناسبت د لویې جرګې په خیمه کې هم افغان حکومت د لوړپوړو چارواکو او د حکومت بهر پخوانیو حکومتي چارواکو په ګډون یوه غونډه جوړه شوې ده. جمهور رئیس محمد اشرف غني دې غونډې ته په خپل پیغام کې، چې د ادارې چارو د رئیس له خوا ولوستل شو، د افغانستان د خپلواکۍ لپاره د قومندان احمدشاه مسعود او نور پخوانیو جهادي قومندانانو د مبارزو ستاینه کړې وه. جمهور رئیس غني ویلي" احمدشاه مسعود یو ستر شخصیت وو، چې د یو قوم او سیمې په محدوده دایره کې نه ځایده او سترو ملي او اسلامي ارزښتونو سره یې مینه لرله او د ازادۍ او دغولوړو اهدافو په لار کې یې خپل ژوند الله ته وسپاره". جمهور رئیس غني په افغانستان کې دیموکراسي او خپلواکۍ هم د شهیدانو د وینې ثمره وګڼله او ویې ویل، چې حکومت د شهیدانو ورثې ته د کور د جوړولو لپاره ځمکې په ۴۰ دولتي پروژو کې په پام کې نیولي دي. د افغانستان جمهور رئیس لومړي مرستیال جنرال عبدالرشید دوستم هم دې غونډې ته خپل پیغام استولی وو. د افغانستان د جمهوري ریاست دوهم مرستیال محمد سرور دانش په خپله وینا کې د کابل په لودیځ کې د شیعه ګانو په روزنیزو، فرهنګې او ورزشي مرکزونو بریدونو ته اشاره وکړه او دا بریدونه یې د بهرنیانو په امر د افغانانو پر ملي امنیت بریدونه وبلل. ښاغلي دانش وویل " دې وروستیو کې د افغانستان ملي یووالی، همپالنه او د قومونو او مذهبونو ترمنځ پیوستون په نښه کړی دی او د همدې له امله یې هدفي، سیتماتیک او تنظیم شوي بریدونه اوس مهال پر دشت برچي او نورو خاصو ځایونوپیل کړي، چې د افغانستان ملي امنیت ته یو ګواښ حسابیږي". د "شهید د اونۍ" د مراسمو د لمانخلو په لړ کې اوړمه شپه عبدالله عبدالله د اجرائیه ریاست په ودانۍ کې یوه غونډه هم جوړه کړې وه، چې د بهرنیو هیوادونو سفرانیو او دیپلوماتانو سربیره په افغانستان کې د میشتو بهرنیو ځواکونو قومندان هم په کې ګډون کړی وو. د افغانستان د ملي امنیت ریاست په یوه اعلامیه کې ویلي، چې نن له غرمې وړاندې د کابل ښار هوايي ډګر سره یې یو ځانمرګی بریدګر، چې غوښتل د قومندان احمدشاه مسعود د تلین د کاروان پر غړو برید ترسره کړي، د برید وړاندې پیژندلی او وژلی دی. ملي امنیت ریاست ویلي، په دې پيښه کې ځانمرګي د وژل کیدو پرته بل چا ته د سر زیان نه دی رسیدلی. نن د یکشنبې په ورځ د دغو مراسمو له امله د ښار ډیرې برخې د ترافیکو پرمخ ټړل شوي دي.